Ertzaintzak 42 urteko gizonezko bat atxilotu du goizaldean Bilbon, bere bikotekide ohiari erasotzea eta heriotza mehatxua egitea egotzita. Emakumeak jarritako salaketaren arabera, goizaldeko laurak aldera gertatu da erasoa biktimak Bizkaiko hiriburuan duen etxebizitzan. Haren esanetan, bere bikotekide ohia etxean azaldu da, eztabaidan hasi dira eta hainbat ukabilkada eta ostikada eman dizkio. Gainera, emakumearen esanetan, labana batekin heriotza mehatxua egin dio eta eskuko telefonoa kendu dio. Emakumea osasun zentro batera eraman dute, zauriak artatu eta lesioak sendatzeko. Ertzaintzak ustezko erasotzailearen dokumentazioa aurkitu du emakumearen etxean, eta goizeko seiak aldera Bilboko metroaren geltoki baten sarreran identifikatu du. 42 urteko gizonezkoari emakumearen eskuko telefonoa topatu diote. Azkenik, gizonezkoa atxilotu dute, genero indarkeria delitua, lesioak eta lapurreta leporatuta.